《春游同吴六应辰张四星陈金大以宾韩十三涣文暨家魏公兄登擪乌山兰若醉中慈上人索赋》
清代·陈至言

湖光如练山如拳，青天倒削波心莲。何年飞下小蓬岛，驱山不用秦王鞭。

山前山后桃花路，不上湖船那能渡。满船载得踏春人，荇带荷钱春欲暮。

茅庵谁结山之阿，青竹江篱古薜萝。径穿曲磴飞红雨，门对平湖卷白波。

白波卷不开，红雨飞不定。湖风忽起乱鸦啼，白云流水泻成镜。

座中韩生忽大叫，对花无酒花亦笑。阿菱十二能操舟，隔湖买得射洪到。

射洪春酒醉百壶，壁上新诗值一扫。慈山山人知不知，人生行乐须及时。

作者简介：清浙江萧山人，字山堂，一字青崖。早有诗名，为毛奇龄所赞赏。康熙三十六年进士，官编修。有《菀青集》。